बेटे को कलेजे से लगाकर उसे आत्मिक शान्ति का आभास हुआ। और इस बात की तसल्ली भी कि पहली पत्नी की याद के रूप में बेटा सदैव उसके साथ रहेगा। दोनों के साथ की निशानी। बेटे की आंखे अपनी मां पर गयी थीं इसकी दीना को खुशी थी। पहली पत्नी के नये पति ने अलबत्ता पंचों के सामने दीना से यह लिखवा लिया कि अब वह अपने बेटे को अपनी ही ज़िम्मेदारी पर ले जा रहा है और उसे अपने पास रखेगा, सगे बेटे के तौर पर उसकी ज़मीन-ज़ायदाद समेत तमाम हक़ देगा तथा बेटे का अपनी मां तथा नये पिता की सम्पत्ति से अब कोई वास्ता न होगा।